Tronk toe naweke; werk deur week om Jan Taks te betaal(Foto: Unsplash) ŉ Kaapstadse sakeman moet naweke tronkstraf uitdien en deur die week werk om die geld waaruit hy die Suid-Afrikaanse Inkomstediens (SAID) bedrieg het, te probeer terugbetaal. Die Kaapstadse streekhof het Stirling Ray Abrahams (56), die eienaar van Blaizepoint Trading, ŉ boete van R100 000 en 2 000 uur periodieke tronkstraf opgelê nadat hy op verskeie bedrogklagte skuldig bevind is. Eric Ntabazalila, woordvoerder van die Nasionale Vervolgingsgesag (NVG), sê Abrahams is skuldig bevind op aanklagte van BTW-bedrog, inkomstebelastingbedrog en roekelose handeldryf. Die inkomstebelastingbedrog het sowat R440 000 beloop en die BTW-bedrog net meer as R1 miljoen. Abrahams moet nou naweke by die Goodwood-tronk aanmeld en deur die week werk om die geld aan die SAID terug te betaal. Indien hy versuim om dit te doen, sal hy ses jaar agter tralies moet deurbring. Abrahams het boonop twee rekenmeesters ingespan om inkomstebelasting- en ander opgawes namens sy onderneming in te dien. Adv. Thozama Plaatjie-Mbodlana, ŉ staatsaanklaer verbonde aan die spesialisbelastingeenheid, het aan die hof gesê dié boekhouers het staatgemaak op inligting wat Abrahams aan hulle gegee het. Hy het boonop nooit alle dokumente aan hulle voorsien nie. “Hulle het die inligting wat aan hulle gegee is, gebruik om die opgawes in te dien. Dit het fakture en spreitabelle ingesluit. Voor die opgawes ingedien is, het hulle saam met die beskuldigde daardeur gewerk om seker te maak die inligting in die opgawes dra sy goedkeuring weg. Dit is daarna by die SAID ingedien,” het Plaatjie-Mbodlana aan die hof gesê. “Dit is ŉ baie ernstige misdaad om die SAID te bedrieg en dit is iets wat geil in ons samelewing voorkom. Die beskuldigde het vantevore amnestie gekry en steeds gee hy nie gehoor nie. Hy het belastinggeld gebruik om sy sakeonderneming en luukse leefstyl te finansier,” het sy gesê. Die skuldigbevinding volg op ŉ gesamentlike ondersoek deur die SAID, die polisie en die vervolgingsgesag.